Arnold de Lantins

Arnold de Lantins oli flaamilaisen koulukunnan säveltäjä, jonka tuotannossa on piirteitä myöhäisestä keskiajan musiikista ja varhaisesta renessanssimusiikista.

Lantins oli kotoisin Flanderista tai sen lähialueilta. Hän oli ilmeisesti 1420-luvun alussa Malatesta-suvun palveluksessa Riminissä tai Pesarossa. Guillaume Dufay mainitsi säveltäjän vuosien 1420 ja 1424 väliltä peräisin olevan rondeaun tekstissä. 

Lantins oli Venetsiassa 1428 ja Roomassa 1431. Jälkimmäisessä kaupungissa hän toimi yhdessä Dufayn kanssa laulajana paavillisessa kuorossa. Roomassa vietetyn puolen vuoden jälkeen Lantinsin liikkeistä ei ole tietoa. 

Arnoldin mahdollisista sukulaisuussuhteista 1400-luvun säveltäjä Hugo de Lantinsiin ei ole varmuutta. Säilyneeseen tuotantoon kuuluu mm. motetti Tota pulchra es, ainakin yksi kokonainen messu, balladeja ja rondeau-kappaleita.

Renessanssisäveltäjät
Syntymävuosi puuttuu
Kuolinvuosi puuttuu